**ELŐTERJESZTÉS**

**a Bűnmegelőzési, Közbiztonsági és Közrendvédelmi Bizottság**

**2023. június 12-i ülésére**

**Tájékoztató** **a kárt okozó vaddisznók Szombathely belterületén történő megjelenéséről
és az ezzel összefüggésben megtett önkormányzati intézkedésekről**

1. *Lakossági jelzések vaddisznók belterületi megjelenéséről és károkozásáról*

Szombathely Megyei Jogú Város Önkormányzata felé az első lakossági jelzések 2021. évben érkeztek arra vonatkozóan, hogy Szombathely belterületén vaddisznók jelenléte és károkozása tapasztalható (2021. évben összesen 4, 2022. évben 10, míg 2023. évben már 12 lakossági jelzés érkezett e tárgyban).

A vaddisznók belterületi megjelenésével kapcsolatos közelmúltbeli lakossági bejelentések kivétel nélkül Szombathely nyugati területeiről, a Csónakázó-tó környékéről, az oladi, valamint a parkerdei városrészről érkeztek. Ezek a területek egyaránt az Aranypatak Vadásztársasághoz tartoznak.

A bejelentésekben a lakók a vaddisznók által okozott károkról számolnak be, továbbá több bejelentés szerint félnek az esetenként támadólag is fellépő vadaktól, az érintett területen élők több esetben már félelemben mennek ki az utcára.

Továbbá a helyi internetes portálok is egyre gyakrabban közölnek olvasói videókat, beszámolókat a vaddisznók belterületi jelenlétéről.

1. *A vonatkozó jogi szabályozás*

A jelenleg hatályos jogszabályok szerint a probléma kezelése nem az önkormányzatok feladata, így ezekben az ügyekben alapvetően sem az önkormányzat, sem a jegyző semmilyen intézkedési jogkörrel nem rendelkezik. Ugyanakkor a vad védelméről, a vadgazdálkodásról, valamint a vadászatról szóló 1996. évi LV. törvény (a továbbiakban: Vtv.) 9. § (1) bekezdése alapján a vad az állam tulajdona. A Vtv. 75/A. §-a alapján a vadászatra jogosult a vadászható állat által okozott kárért való felelősség Polgári Törvénykönyvben foglalt szabályai alapján köteles a mezőgazdálkodáson és erdőgazdálkodáson kívül másnak okozott kárt megtéríteni. A Polgári Törvénykönyvről szóló 2013. évi V. törvény (a továbbiakban: Ptk.) 6:563. §-a alapján a vadászható állat által okozott kár megtérítéséért az a vadászatra jogosult tartozik felelősséggel, akinek a vadászterületén a károkozás történt. Ha a károkozás nem vadászterületen történt, a kárért az a vadászatra jogosult tartozik felelősséggel, akinek a vadászterületéről a vad kiváltott. Ezt támasztja alá a Vtv. 9. § (3) bekezdése, amely kimondja, hogy a nem vadászterületen elejtett, befogott vagy elhullott vad – ideértve annak trófeáját is –, valamint a hullatott agancs, annak a vadászatra jogosultnak a tulajdonába kerül, amelyiknek a vadászterületéről a vad odakerült. Kétség esetén tulajdonosnak a fellelés helye szerinti legközelebbi vadászterület vadászatra jogosultját kell tekinteni.

A jelenlegi helyzet különlegességét az adja, hogy a panaszokban szereplő vaddisznók nem vadászterületről kiváltott, hanem már belterületen megtelepedett vadak. A joggyakorlat aktuális problémáival foglalkozó Polgári Jog című folyóirat 2020/9‒10. száma, amelyben Barta Judit „a vadászható állat által okozott kárral és a vadkárral kapcsolatos néhány aktuális jogkérdés” című tanulmányában a belterületen megtelepedett vadak által okozott károk kérdéskörének problematikájára vonatkozóan az alábbiakat írja:

*„A belterületen megtelepedett vad által okozott kár nemcsak a kiváltás hiánya miatt nem terhelhető egyik vadászatra jogosultra sem, hanem azért sem, mert nincs meg a felelősségtelepítés elméleti alapja: vadászati jogért cserébe kártérítési felelősség. A vadászatra jogosult nem gyakorol a belterületen megtelepedett vadak tekintetében vadászati jogot, élőhelyük vadászterületen kívül eső terület, nem folytathat velük vadgazdálkodást, így nem is szabályozhatja állományukat, nem szerepelnek az éves üzemtervben, nincs kilövési kvóta rájuk és nem származik semmilyen előny belőlük.*

*Összességében, a belterületen megtelepedett vadak által okozott kárért egyetlen vadászatra jogosultat sem lehet felelősségre vonni, mert ennek sem a jogdogmatikai alapja, sem a tényállásbeli feltételei nem állnak fenn.”*

A probléma természetesen túlmutat a kártérítés körén, hiszen a jelenleg hatályos jogi szabályozás nem rendelkezik arról sem, hogy kinek a feladata ezeknek az állatoknak a befogása, valamint azok későbbi sorsáról való rendelkezése.

Tekintettel a jelenleg hatályos, nem egyértelmű (adott esetben hiányos) jogi szabályozásra, Szombathely Megyei Jogú Város Önkormányzata 2022. február 18. napján kelt levelében megkereste az Agrárminisztérium erdőkért felelős államtitkárát, hogy adjon tájékoztatást arra vonatkozóan, hogy a vadászterületnek nem minősülő területen élő vadak, köztük a belterületi vadászható állatok által okozott kár megtérítésével, az állatok befogásával és későbbi sorsáról való rendelkezéssel kapcsolatban mely állami szervhez fordulhatunk a probléma megoldása érdekében. Az Agrárminisztérium válasza alapján a szaktárca folyamatosan vizsgálja, hogy milyen jogszabályi lehetőségek állnak rendelkezésre, ennek keretében javaslatokat fogalmaznak meg az egyértelmű és egységes jogi szabályozás kialakítása érdekében.

1. *Az Önkormányzat által megtett intézkedések*

**Annak ellenére, hogy a probléma kezelése nem az önkormányzat jogszabályban előírt feladata, az alábbi intézkedések történtek:**

* 2021. szeptember 8-án Önkormányzatunk megkereste az Aranypatak Vadásztársaságot, tegyenek meg mindent a vadak lakóingatlanok területén történő megjelenésének, további károkozásának megakadályozása érdekében. A megkeresésre 2021. szeptember 28-án az Aranypatak Vadásztársaság azt válaszolta, hogy az ügyben tehetetlenek, a vadak megjelenésének oka kizárólag az elhagyott, gondozatlan ingatlanok, ahol a vadak búvóhelyet, táplálékot találnak.
* 2021. októberében az Önkormányzat közös helyszíni szemlét tartott az Oladi Platón az Aranypatak Vadásztársaság szakmai irányítójával.
* 2022. május 11-én az Önkormányzat a vadon élő állatok belterületen okozott problémáinak megoldása céljából Vadászati Kerekasztal megbeszélést hívott össze, amelyen megtárgyalásra kerültek a lehetséges megoldási módok. A Kerekasztalon részt vettek:
	+ az Önkormányzat vezetői: Dr. Nemény András polgármester, Dr. László Győző alpolgármester, Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke;
	+ Dr. Károlyi Ákos jegyző és a Polgármesteri Hivatal munkatársai, többek között a városi kertész, a Közterület-felügyelet irodavezetője;
	+ az Agrárminisztérium tájegységi fővadásza;
	+ a Szombathelyen működő hat vadásztársaság (Aranypatak, Berek-völgye, Jáki-Sorok, Vadvirág, Savaria, Sormás Völgye) képviselői;
	+ a Vas Megyei Kormányhivatal Agrárügyi Főosztálya képviselői;
	+ a Szombathelyi Rendőrkapitányság képviselője.
* 2022. május 31-én az Önkormányzat egyeztetést folytatott Dr. Lehotzky Pál állatorvossal a belterületen megjelenő vadak elleni védekezés lehetséges módszereiről, a vadak belterületi kilövése kapcsán Budapesten szerzett tapasztalatairól.
* 2022. augusztus 24-én újabb szakmai egyeztetés került összehívásra a területileg illetékes Aranypatak Vadásztársaság, a Szombathelyi Rendőrkapitányság, valamint Szombathely Megyei Jogú Város Közgyűlése mindkét frakciójának képviselője (Dr. László Győző alpolgármester, Illés Károly frakcióvezető) részvételével. Ezen a megbeszélésen – figyelemmel a korábbi egyeztetéseken elhangzott szakmai érvekre is – a résztvevők azt az álláspontot alakították ki, hogy a jelenlegi jogszabályi környezetben a kárt okozó vadak kilövése az egyetlen lehetséges megoldás az egyre súlyosbodó (adott esetben emberek testi épségét is veszélyeztető) probléma kezelésére.
* Szombathely Megyei Jogú Város Önkormányzata 2022. szeptember 30-án hivatásos vadászt bízott meg a belterületen állandó jelleggel élő és kárt okozó vaddisznók éles lőfegyver használatával történő elejtésére.
* 2022. november 3-án szakmai egyeztetésre került sor a megbízott vadásszal Szombathely Megyei Jogú Város Közgyűlése mindkét frakciójának képviselője (Dr. László Győző alpolgármester, Illés Károly frakcióvezető) részvételével.
1. *A kárt okozó vadak elejtése*

A kárt okozó vadak belterületi elejtése közbiztonsági, valamint a köz- és magántulajdon súlyos károsodástól történő megóvása érdekében egyaránt szükségessé vált. Közbiztonsági kockázatot jelent, hogy már emberek élete, testi épsége is veszélybe kerülhet. A vaddisznók félelmet keltenek az emberekben, így a szubjektív közbiztonság érzet megóvása érdekében is szükséges azok elejtése. Továbbá a közúti közlekedés biztonságát is veszélyeztethetik a közútra tévedő, bármilyen okból megriadt vadállatok.

A vadak élvefogó csapdával történő elejtésére nem került sor, tekintettel az Országos Főállatorvos 2/2021. számú határozatára is, amely az afrikai sertéspestis miatt hozott intézkedésekről szól. Vas vármegye mint közepes kockázatú területre vonatkozóan a határozat 4.2.8.1. pontja mondja ki a vadon élő vaddisznók élve szállításának tilalmát.

A kárt okozó vadak elejtésének jogalapja a fegyverekről és lőszerekről szóló 253/2004. (VIII.31.) Korm. rendelet 36. § (1) bekezdése, miszerint:

*„Lakott területen a kárt okozó vad elejtéséhez – közegészségügyi, illetve közbiztonsági okból, illetve a köz- és magántulajdon súlyos károsodástól való megóvása érdekében – az elejtés helye szerint illetékes rendőrkapitányság (…) engedélye szükséges.”*

A területileg illetékes Aranypatak Vadásztársaság, mint a vadászterület vadászatra jogosultja hozzájárult a kárt okozó vadak elejtéséhez. A Szombathelyi Rendőrkapitányság pedig határozatokban engedélyezte a vadak elejtését. A szerződések megkötéséről a Vas Vármegyei Kormányhivatal Agrárügyi Főosztály Földművelésügyi Osztály is tájékoztatva lett.

A főbb előírások a szerződésekben a Megbízott vadász részére:

* a feladatot a környezet és a városlakók lehető legkisebb zavarásával végzi el, kizárólag az este 18 órától másnap reggel 06 óráig terjedő időszakban;
* feladatmegkezdés előtt és annak befejezését követően köteles szóban tájékoztatni a Vas Vármegyei Rendőr-főkapitányság Tevékenység-irányítási Központját;
* gondoskodik a kilőtt vad elszállításáról;
* felelős a jogszerűtlen, szakszerűtlen elejtésből, valamint bármilyen engedély hiányából származó károkért.

A megbízások alapján az Önkormányzat által megbízott vadász két ütemben eddig összesen 15 belterületen élő vaddisznót lőtt ki. A vadász becslése szerint az érintett belterületen továbbra is több, mint 30 vaddisznó él, így újabb megbízás került megkötésre.

|  |  |  |  |  |  |
| --- | --- | --- | --- | --- | --- |
|  | **Szerződés időtartama** | **Kilövendő vadak** | **Nettó összeg / vaddisznó** | **Megbízás bruttó összege** | **Teljesült** |
| 1.  | 2022. szept. 30. – dec. 31. | 7 vaddisznó | 80.000,- | 895.519,- Ft | igen, 7/7 |
| 2. | 2023. febr. 13. – márc. 31. | 8 vaddisznó | 120.000,- | 1.535.176,- Ft | igen, 8/8 |
| *3.* | *2023. máj. 16. – jún. 30.* | *8 vaddisznó* | *120.000,-* | *1.535.176,- Ft* | *folyamatban* |

Tájékoztatom a Tisztelt Bizottságot, hogy a teljesült szerződések során eddig kifizetésre került bruttó összeg: 2.430.695,- Ft. Az Önkormányzat a 2023. évi költségvetési rendeletében 4,1 M Ft-ot biztosított ezen feladat elvégzésére.

1. *Együttműködés az Aranypatak Vadásztársasággal*

A fenti intézkedések során az Önkormányzat együttműködése kiváló a társszervekkel. A Szombathelyi Rendőrkapitánysággal folyamatos a kapcsolattartás a lakott területen kárt okozó vadak elejtésének engedélyezése kapcsán.

A területileg illetékes Aranypatak Vadásztársaság elnöke pedig az alábbiakról tájékoztatta az Önkormányzatot. Társaságukhoz is számos jelzés érkezett az elmúlt évek során azzal kapcsolatban, hogy Szombathely külterülettel határos, erdős részein és a kiskertekben vaddisznók jelenlétét tapasztalják. A Vadásztársaság a tőle elvárható módon igyekszik mindent megtenni annak érdekében, hogy a vadállományt a város határain kívül tartsa:

* A Vadásztársaság által hasznosított, Szombathellyel határos területrészein több vadászati létesítményt (vadetetők, sózó) hoztak létre a fokozott vaddisznó vadászat és az állatok külterületen tartása érdekében. Ezeket a szakszemélyzet hetente többször, rendszeresen látja el etetőanyaggal (jellemzően szemes kukorica, árpa, zab és lédús takarmány). Emellett a tagság egész évben vadássza ezt a környéket.
* A fentiek mellett közreműködnek a belterületen lévő vaddisznó állomány lehetőségek szerinti csökkentése érdekében. Ennek keretében 12 db vaddisznó került elejtésre az elmúlt időszakban, valamint jelenleg is zajlik a ritkítás.
* A vadászati hatósággal egyeztetve korlátlan kilövési darabszámot engedélyeztettek az éves kilövési terven felül, a vaddisznók darabszámnak csökkentése érdekében.

Összefoglalva elmondható, hogy a rendelkezésre álló eszközeivel az Önkormányzat mellett az Aranypatak Vadásztársaság is igyekszik mindent megtenni és együttműködni a belterületi vaddisznók darabszámának minimálisra csökkentése érdekében.

Fentieken túl az Önkormányzat a lakosság tájékoztatása érdekében a Polgármesteri Hivatal hirdetőtábláján, valamint a [www.szombathely.hu](http://www.szombathely.hu) honlapon is közzétette az Agrárminisztérium 2022-ben kelt Lakossági tájékoztatóját, a „Hasznos tanácsok a vad által belterületen okozott károk megelőzéséhez” című kiadványt.

Kérem a Tisztelt Bizottságot, hogy az előterjesztést megtárgyalni és a tájékoztatót elfogadni szíveskedjen.

**Szombathely, 2023. június „ ”.**

 **(: Dr. Károlyi Ákos :)**

**HATÁROZATI JAVASLAT**

**…/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről szóló tájékoztatót megtárgyalta és azt tudomásul veszi.

**Felelős:** Kelemen Krisztián, a Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal